text: Reus es posiciona com l'àrea urbana amb més ocupació en l'àmbit TIC de Catalunya, després de Barcelona
  L'alcalde de Reus, Carles Pellicer, i la regidora d'Economia, Coneixement i Habitatge i consellera delegada de REDESSA, Teresa Pallarès durant la roda de premsa
  L'Ajuntament de Reus ha fet balanç de les actuacions per posicionar la ciutat en l'àmbit TIC, que la situen com la segona àrea urbana en ocupació tecnològica, després de Barcelona.
  L'impuls per a la creació del Clúster TIC, o la generació d'un ecosistema tecnològic al voltant de REDESSA i del Parc Tecnològic i d'Innovació del Tecnoparc, han estat alguns dels eixos clau que han assentat les bases per aquesta transformació. Així, a la ciutat hi ha un 2% d'ocupació vinculada a les noves tecnologies. Una estadística que, a Catalunya, lidera Barcelona amb un 3,4% d'ocupació en aquest àmbit.
  L'alcalde de Reus, Carles Pellicer, ha afirmat que "en la darrera dècada, des de l'Ajuntament de Reus hem impulsat actuacions que han esdevingut estratègiques per al posicionament de la ciutat en l'àmbit tecnològic. I ho continuem fent. Actuacions amb les quals hem aconseguit els objectius marcats: captar el talent i la inversió de la iniciativa privada per fer de Reus un referent tecnològic tant a nivell nacional com internacional".
  La regidora d'Economia, Coneixement i Habitatge i consellera delegada de REDESSA, Teresa Pallarès, ha explicat que "també les dades d'ocupació en el sector TIC de REDESSA posen de manifest aquest increment en la contractació de personal qualificat vinculat a les TIC. Així, la primera empresa tecnològica instal·lada en un centre d'empreses de REDESSA va ser T-Systems, l'any 2009, amb uns noranta treballadors. Actualment, aquesta xifra arriba a gairebé uns 650 professionals dels 1.300 que treballen cada dia a REDESSA, és a dir, gairebé la meitat."
  Per potenciar aquest posicionament de Reus en l'àmbit de les noves tecnologies, s'han impulsat diversos serveis especialment vinculats a la creació d'startups. L'últim ha estat la Incubadora TIC, amb seu a REDESSA Tecno. Aquest programa de creació i acceleració de projectes tecnològics ha facilitat la creació d'11 startups en la primera edició i prepara ja les mentories personalitzades per aproximadament una desena més de projectes. També tenim l'Innolab, el laboratori d'innovació per a pimes de la ciutat, està treballant projectes vinculats a la digitalització.
  Altres actuacions realitzades són les bonificacions específiques per a startups de base tecnològica que es vulguin instal·lar a REDESSA Tecno i REDESSA Cepid, amb descomptes de fins al 50% en el primer any; i el servei de softlanding, a través del qual es fa acompanyant en els tràmits administratius, el contacte amb proveïdors i l'assessorament en la gestió d'espais, entre d'altres, a les empreses interessades a instal·lar-se a la nostra ciutat.